Zhorzh Melies

Gjorgj Melje ose Zhorzh Melies (frëngjisht: Georges Méliès; 8 dhjetor 1861 - 21 janar 1938) ishte regjisor, aktor dhe iluzionist francez. Ai drejtoi shumë procese të zhvillimit teknik dhe narrativ të kinemasë në fillimet e saj të hershme, kryesisht në zhanret e fantazisë dhe fantashkencës. Meliesi u bë i njohur për shkak të krijimit të “trukeve kinematografike”dhe përdorimit të efekteve speciale, duke i popullarizuar këto teknika si ndërprerjet e zëvendësimit, ekspozimet e shumëfishta, fotografitë me kalim kohe, zhvendosjet graduale dhe ngjyrimet me dorë. Ai ishte regjisori i parë që përdori skicat e skenarit gjatë punës së tij. Disa nga filmat e tij më të njohura janë “Udhëtim në hënë” (1902) dhe “Udhëtimi i pamundur” (1904).

 Jeta e hershme dhe arsimimi 
Marie Zhorzh Zhan Melies lindi më 8 dhjetor 1861 në Paris, djali i francezit Zhan Luis Melies dhe holandezes Johana Katerina Shuering. I ati ishte zhvendosur në Paris në vitin 1843 si këpucar dhe kishte filluar punë në një fabrikë çizmesh, aty ku u njoh edhe me mamanë e Meliesit. Babai i Johana Katerinës kishte punuar si këpucar zyrtar i oborrit holandez para se një zjarr të shkatërronte biznesin e tij. Pasi prindërit e tij u martuan, ata hapën një fabrikë çizmesh me cilësi të lartë në rrugën “Saint-Martin” dhe patën 2 djem Henri dhe Gaston. Në kohën kur lindi djali i tretë, Zhorzhi, familja ishte pasuruar. 

Zhorzh Melies ndoqi shkollën “Lycée Michelet” që prej moshës shtatëvjeçare, deri kur ajo u bombardua gjatë Luftës Franko-Prusiane. Më pas, ai studioi në liceun “Louis-le-Grand”. Në kujtimet e tij, ai e theksonte edukimin e tij formal e klasik, në kundërshtim me akuzat në fillimet e karrierës së tij se shumica e regjisorëve ishin “analfabetë të paaftë për të krijuar diçka artistike”. Megjithatë, ai e pranonte se instinktet krijuese shpesh mbizotëronin ndaj atyre intelektuale: “Pasioni artistik ishte shumë i fortë për të, dhe ndërsa përpiqej për një hartim frëngjisht apo një varg latinisht, pena e tij skiconte mekanikisht portrete ose karikatura të profesorëve apo shokëve të klasës, nëse jo ndonjë pallat fantazie apo një peizazh origjinal që tashmë ngjante me një skenë teatri. 

 Referime 
parapamje|Një kuadër nga filmi "Një udhëtim për në hënë"

Kategoria:Aktorë francezë
Kategoria:Regjisorë francezë
Kategoria:Lindje 1861
Kategoria:Vdekje 1938
Kategoria:Njerëz nga Parisi